33. schôdza NR SR - 8.deň - A. dopoludnia
Dátum: 2025-04-04
Poslanec: Šmilňák, Martin (KDH)
Druh vystúpenia: Vystúpenie v rozprave

173. Vážený pán predseda, vážený pán predseda KDH, vážené kolegyne, kolegovia, vážený pán minister, ja sa dotknem zase trošku kultúrno-etických tém a chcem dnes hovoriť o tom, ako doplníme alebo navrhujeme doplniť čl. ústavy č. 41. Pôvodné znenie čl. 41 je: „Manželstvo je jedinečný zväzok medzi mužom a ženou. Slovenská republika manželstvo všestranne chráni a napomáha jeho dobru. Manželstvo, rodičovstvo a rodina sú pod ochranou zákona. Zaručuje sa osobitná ochrana detí a mladistvých.“ Toto už v zákone máme. A teda dopĺňame odsek 2, ktorý znie: „Rodičmi dieťaťa sú matka a otec. Matkou dieťaťa je žena a otcom dieťaťa je muž. Podmienky osvojenia ustanoví zákon.“ V článku 41 navrhujeme doplniť, že „otcom dieťaťa je muž a matkou dieťaťa je žena“ . Vychádzame z biologickej reality a z právneho poriadku Slovenskej republiky. Tento návrh reflektuje prirodzené biologické fakty. Samozrejme, tým nie je dotknuté náhradné rodičovstvo, v zmysle inštitútov rodinného práva. Toto chcem zdôrazniť. Náhradné rodičovstvo nie je dotknuté. Zavedenie tejto definície do ústavy má za cieľ zabrániť možným snahám o redefinovanie pojmov rodičovstvo, otec a matka v budúcnosti prostredníctvom bežnej legislatívy alebo judikatúry. Zároveň vychádza zo starej rímskej zásady v prípade matky, že matka je vždy istá – „mater semper certa est“ vzhľadom o tzv. snahy o náhradné materstvo, surogátne materstvo, o ktorom hovoril kolega, ktorého sa ešte sčasti dotknem. Ústavná ochrana poskytuje vyšší stupeň právnej istoty pre občanov aj orgány verejnej moci. Druhá veta ustanovenia ponecháva otázku osvojenia na zákonnú úpravu. Navrhované ustanovenie je v súlade s Dohovorom o právach dieťaťa najmä v čl. 8, kde sa hovorí a zdôrazňuje, že dieťa má práva poznať svojich rodičov . Rovnako rešpektuje Európsky dohovor o ľudských právach, ktorý ponecháva členským štátom priestor na reguláciu rodinno-právnych vzťahov v súlade s ich kultúrnymi a právnymi tradíciami. Navrhovaná novela ústavy tak jasne definuje biologickú podstatu rodičovstva a poskytuje ústavný rámec pre ďalšiu právnu úpravu osvojenia. Teraz mi dovoľte jednu osobnú skúsenosť. Pred niekoľkými rokmi som bol požiadaný, aby som prekladal jeden dokument, jeden dokumentárny film, ktorý sa volá Google baby, a bol o tom, ako dvaja partneri sa rozhodli, že chcú mať dieťa. Spermie získali, teda mužské pohlavné bunky získali v spermobanke v Izraeli, cez agentúru si vyhľadali ženu, ktorá sa im páčila, v Amerike, tam si kúpili vajíčka a s týmto materiálom prešli do Indie. V Indii na špecializovanej klinike zaplatili matke, ktorá na deväť mesiacov odišla od svojich detí, od svojej rodiny a bola pod dozorom a aby teda donosila dieťa. Dieťa sa narodilo a tej matke ho odňali hneď po narodení. Spomína sa tam prípad, kedy matka, takáto surogátna matka donosila dve deti, ale objednané bolo iba jedno. Môžete si domyslieť, kde skončilo to druhé dieťa. Narodené dieťa. Kolegyne sa tu odvolávali na ľudskú dôstojnosť, na to, aby sa každý cítil dobre, aby nikoho práva neboli upierané, aby, aby ľudia netrpeli, aby, aby teda si nebrali životy – s tým súhlasím. Ale chcem upozorniť na to, že ako boli naplnené práva toho nenaro... toho narodeného dieťaťa v Indii, ktoré sa narodilo takýmto spôsobom, že si ho vyskladali ako lego a potom sa rozhodli, či ho chcú, alebo nechcú. Hovoríme o človeku, ktorý sa narodil. Tu nehovorím teraz o plode alebo o dieťati, ktorý nosí matka pod srdcom. Čiže chcem len povedať, že každá strana, teda každá minca má dve strany a existujú argumenty za a proti. A my musíme hľadať váhu týchto argumentov. Ale označiť nás kresťanských demokratov, že si nectíme človeka, že mu nevzdávame úctu, nie je fér. (Reakcia z pléna.) Super! Nie, ja sa pozerám na tú stranu, z ktorej prišli tie, tie výhrady. Potom sme dostali výhradu biblického... biblického charakteru. My sme neprišli so žiadnou náboženskou argumentáciou, ale už keď sa niekto odvoláva na Bibliu, tak Desatoro poznáme všetci, či sme ľavičiari, pravičiari, progresívni, tak sa pozrite na štvrtý odkaz, na odkaz – cti otca svojho i matku svoju . A potom som tu v rozprave zažil alebo počul, čo ma, čo sa ma teda dotklo, že akí sme my tradicionalisti a tie tradičné rodiny nefungujú a... a deti sú často, utekajú stamade a tie vaše tradičné rodiny. Tak ja vám chcem povedať, že ja som z tradičnej rodiny. My sme štyria chlapci vyrástli s otcom a s mamou v jednej izbe a ja som môjmu otcovi a mojej matke vďačný za všetko, čo pre nás urobili, a za všetky obety, čo pre nás priniesli. Ja som hrdý na tradičnú rodinu a pri tejto príležitosti každému otcovi a matke chcem poďakovať. A ešte chcem povedať niečo mladým. My starší otcovia a matky sme často zlyhali. Veľa vecí sme urobili zle a každý z mladých ľudí má svoj vlastný príbeh a svoje vlastné boľačky a vedel by rozprávať. Ja sa vám za to ospravedlňujem. A chcem vám povedať, že vy máte šancu, vy máte šancu byť lepšími otcami a matkami, máte šancu prispieť k dobrej, dobre sa rozvíjajúcej stabilnej spoločnosti. Buďte lepšími otcami a matkami! Otec a matka sú pre nás dôležité pojmy. Ďakujem za pozornosť. (Potlesk.)